CELEX: 32014D0061(01)
Language: et
Date: 2014-12-31 00:00:00
Title: Euroopa Keskpanga otsus (EL) 2015/287, 31. detsember 2014 , kapitali sissemaksmise, välisvaluutareservide ülekande ja sissemaksete kohta Euroopa Keskpanga reservidesse ja eraldistesse Lietuvos bankase poolt (EKP/2014/61)

21.2.2015   
            
            
               ET
            
            
               Euroopa Liidu Teataja
            
            
               L 50/44
            
         EUROOPA KESKPANGA OTSUS (EL) 2015/287,
   31. detsember 2014,
   kapitali sissemaksmise, välisvaluutareservide ülekande ja sissemaksete kohta Euroopa Keskpanga reservidesse ja eraldistesse Lietuvos bankase poolt (EKP/2014/61)
   EUROOPA KESKPANGA NÕUKOGU,
   võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artikleid 30.1, 30.3, 48.1 ja 48.2,
   ning arvestades järgmist:
   
               (1)
            
            
               Nõukogu otsuse 2014/509/EL (1) artikli 1 kohaselt, koosmõjus Euroopa Liidu toimimise lepingu artikli 140 lõikega 2, täidab Leedu euro kasutuselevõtuks vajalikke tingimusi ja 2003. aasta ühinemisakti (2) artiklis 4 osutatud erand Leedu suhtes tühistatakse alates 1. jaanuarist 2015.
            
         
               (2)
            
            
               Euroopa Keskpankade Süsteemi ja Euroopa Keskpanga põhikirja (edaspidi „EKPSi põhikiri”) artikli 48.1 kohaselt maksab selle liikmesriigi keskpank, mille suhtes kehtestatud erand on tühistatud, oma osa Euroopa Keskpanga (EKP) märgitud kapitalist sisse samaväärselt teiste eurot rahaühikuna kasutavate liikmesriikide keskpankadega. Teiste liikmesriikide, mille rahaühik on euro, keskpangad on maksnud oma osa EKP kapitalis sisse täies ulatuses (3). Otsuse EKP/2013/28 (4) artikli 2 kohaselt on Lietuvos bankase osakaal EKP kapitali märkimise aluses 0,4132 %. Lietuvos bankas on oma osa EKP kapitalis osaliselt sisse maksnud otsuse EKP/2013/31 (5) artikli 1 kohaselt. Seega on maksmata osa 43 051 594,36 eurot, mis saadakse, korrutades EKP märgitud kapital (10 825 007 069,61 eurot) Lietuvos bankase osakaaluga kapitali märkimises (0,4132 %), millest lahutatakse EKP märgitud kapitali sissemakstud osa.
            
         
               (3)
            
            
               EKPSi põhikirja artikkel 48.1 sätestab koosmõjus artikliga 30.1, et selle liikmesriigi keskpank, mille suhtes kehtestatud erand on tühistatud, peab EKP-le üle kandma ka välisvaluutareservi. EKPSi põhikirja artikli 48.1 kohaselt määratakse ülekantava summa suurus, korrutades artikli 30.1 alusel EKP-le juba üle kantud välisvaluutareservi kehtiva vahetuskursi alusel määratud väärtuse eurodes asjaomase keskpanga märgitud osade arvu ja teiste eurot rahaühikuna kasutavate liikmesriikide keskpankade poolt sissemakstud osade arvu suhtega. Artikli 30.1 alusel EKP-le juba üle kantud välisvaluutareservi kindlaksmääramisel tuleb arvesse võtta eelmisi EKPSi põhikirja artikli 29.3 alusel toimunud EKP kapitali märkimise aluse korrigeerimisi (6) ja EKPSi põhikirja artikli 48.3 alusel toimunud EKP kapitali suurendamisi (7). Seetõttu ja kooskõlas otsusega EKP/2013/26 (8) on EKP-le EKPSi põhikirja artikli 30.1 alusel juba üle kantud välisvaluutareservi väärtus 338 656 541,82 eurot.
            
         
               (4)
            
            
               Lietuvos bankase ülekantav välisvaluutareserv peab olema vääringustatud USA dollarites ja kullas.
            
         
               (5)
            
            
               EKPSi põhikirja artikli 30.3 kohaselt krediteerib EKP iga eurot rahaühikuna kasutava liikmesriigi keskpanka tema poolt EKP-le üle kantud välisvaluutareserviga võrdse nõude ulatuses. Sätteid, mis käsitlevad eurot rahaühikuna kasutavate liikmesriikide keskpankadele juba krediteeritud nõuete vääringustamist ja tasustamist, (9) tuleb kohaldada ka Lietuvos bankase nõude vääringustamise ja tasustamise suhtes.
            
         
               (6)
            
            
               EKPSi põhikirja artikli 48.2 kohaselt teeb liikmesriigi keskpank, mille suhtes kehtestatud erand on tühistatud, sissemakse EKP reservidesse, reservidega võrdsustatud eraldistesse ja summadesse, mis määratakse reservidesse ja eraldistesse vastavalt kasumiaruandele, mis on koostatud erandi tühistamisele eelneva aasta 31. detsembri seisuga. Sissemakse summa määratakse kooskõlas EKPSi põhikirja artikliga 48.2.
            
         
               (7)
            
            
               Analoogia põhjal Euroopa Keskpanga kodukorra artikliga 3.5 (10) on Lietuvos bankase presidendil olnud võimalus esitada käesoleva otsuse kohta tähelepanekuid enne selle vastuvõtmist,
            
         ON VASTU VÕTNUD KÄESOLEVA OTSUSE:
   Artikkel 1
   Mõisted
   Käesolevas otsuses kasutatakse järgmisi mõisteid:
   a)   „välisvaluutareservid”– kuld või USA dollarid;
   b)   „kuld”– puhas kuld troiuntsides London Good Delivery kangides vastavalt Londoni Kulla- ja Hõbedaturu Liidu (London Bullion Market Association) määratlusele;
   c)   „USA dollar”– Ameerika Ühendriikide seaduslik maksevahend.
   Artikkel 2
   Kapitali sissemakse ulatus ja vorm
   1.   Alates 1. jaanuarist 2015 on Lietuvos bankasel kohustus maksta sisse puuduv osa tema poolt märgitud EKP kapitalist, mis vastab 43 051 594,36 eurole.
   2.   Lietuvos bankas peab maksma lõikes 1 osutatud summa EKP-le 2. jaanuaril 2015, tehes eraldi ülekande üleeuroopalise automatiseeritud reaalajalise brutoarvelduste kiirülekandesüsteemi (TARGET2) kaudu.
   3.   Lietuvos bankas kannab eraldi TARGET2 ülekandega EKP-le 2. jaanuaril 2015 üle 1. jaanuaril 2015 kogunenud intressi lõike 2 alusel ülekantavalt summalt. Kogunenud intress arvutatakse iga päeva kohta, kasutades tegelikku 360-päevast arvutamise meetodit, kusjuures intressimäär võrdub eurosüsteemi poolt viimases põhilises refinantseerimistehingus kasutatud intressi piirmääraga.
   Artikkel 3
   Välisvaluutareservide ülekandmine
   1.   1. jaanuaril 2015 jõustub Lietuvos bankase kohustus kooskõlas käesoleva artikliga ja selle alusel tehtud korraldustega üle kanda välisvaluutareservid, mille summa vastab 338 656 541,82 eurole, vastavalt järgmisele:
   
               USA dollarites sularaha summa eurodes
            
            
               Kulla vastav summa eurodes
            
            
               Summa eurodes kokku
            
         
               287 858 060,55
            
            
               50 798 481,27
            
            
               338 656 541,82
            
         2.   Lietuvos bankase poolt lõike 1 kohaselt ülekandmisele kuuluv välisvaluutareservi summa eurodes arvutatakse euro ja USA dollari vahetuskursi alusel, mis lepitakse kokku 24-tunnises kirjalikus konsulteerimismenetluses 31. detsembril 2014 eurosüsteemi ja Lietuvos bankase vahel; kulla puhul tehakse arvutus puhta kulla troiuntsi hinna alusel USA dollarites, mis kujuneb Londoni kullahinna kehtestamises (London gold fixing) kell 10.30 Londoni aja järgi 31. detsembril 2014.
   3.   EKP edastab Lietuvos bankasele kinnituse lõike 2 kohaselt arvutatud summade kohta esimesel võimalusel.
   4.   Lietuvos bankas kannab lõike 1 tabelis toodud summale eurodes vastava summa USA dollarites lõike 1 kohaselt EKP-le üle sularahas.
   5.   Lõike 1 tabelis toodud summale eurodes vastava summa USA dollarites ülekanne sularahas teostatakse EKP poolt osutatud kontodele. EKP-le USA dollarites ülekantava sularaha arvelduspäev on 5. jaanuar 2015. Lietuvos bankas annab juhised ülekande teostamiseks EKP-le.
   6.   Kulla väärtus, mille Lietuvos bankas kannab EKP-le üle kooskõlas lõikega 1, on võimalikult lähedal ja ei ületa 50 798 481,27 eurot.
   7.   Lietuvos bankas kannab lõikes 1 osutatud kulla üle investeerimata kujul EKP poolt osutatud kontodele ja asukohtadesse. EKP-le ülekantava kulla arvelduspäev on 5. jaanuar 2015. Lietuvos bankas annab juhised ülekande teostamiseks EKP-le.
   8.   Kui Lietuvos bankas kannab EKP-le üle kulla, mille väärtus on alla lõikes 1 osutatu, kannab ta 5. jaanuaril 2015 EKP määratud EKP kontole üle puudujäägile vastava osa sularaha USA dollarites. See sularaha USA dollarites ei moodusta osa välisvaluutareservist, mille Lietuvos bankas kannab EKP-le üle vastavalt lõikele 4.
   9.   Erinevuse korral lõikes 1 nimetatud vastava kogusumma eurodes ja artikli 4 lõikes 1 nimetatud summa vahel tasaarveldatakse see kooskõlas 31. detsembril 2014 Lietuvos bankase ja Euroopa Keskpanga vahel sõlmitava lepinguga, mis käsitleb Euroopa Keskpanga poolt Lietuvos bankase krediteerimist nõudega EKPSi põhikirja artikli 30.3 alusel (11).
   Artikkel 4
   Sissemaksetele vastava nõude vääringustamine, tasustamine ja tähtaeg
   1.   1. jaanuarist 2015, võttes arvesse artiklis 3 sätestatud välisvaluutareservi ülekande arvelduspäevi, krediteerib EKP Lietuvos bankast eurodes vääringustatud nõudega, mis vastab Lietuvos bankase poolt üle kantud välisvaluutareservi kogusummale eurodes. See nõue vastab 239 453 709,58 eurole.
   2.   EKP poolt Lietuvos bankasele krediteeritud nõuet tasustatakse alates arvelduspäevast. Kogunevat intressi arvutatakse iga päeva kohta, kasutades tegelikku 360-päevast arvutamise meetodit, kusjuures intressimäär on 85 % eurosüsteemi poolt viimases põhilises refinantseerimistehingus kasutatud intressi piirmäärast.
   3.   Lõike 2 kohaselt arvutatud intress makstakse Lietuvos bankasele iga majandusaasta lõpus. EKP teatab Lietuvos bankasele kogunenud summast kord kvartalis.
   4.   Nõue ei ole tagasiostetav.
   Artikkel 5
   Sissemaksed EKP reservi ja eraldistesse
   1.   1. jaanuaril 2015 jõustub Lietuvos bankase kohustus teostada sissemaksed EKP reservidesse, reservidega võrdsustatud eraldistesse ja summadesse, mis määratakse reservidesse ja eraldistesse vastavalt kasumiaruandele 31. detsembri 2014 seisuga.
   2.   Lietuvos bankase makstavad summad määratakse kindlaks kooskõlas EKPSi põhikirja artikliga 48.2. Artikli 48.2 viited asjaomase keskpanga märgitud osade arvule ja teiste keskpankade poolt sisse makstud osade arvule osutavad Lietuvos bankase ja teiste eurot rahaühikuna kasutavate liikmesriikide keskpankade osakaaludele EKP kapitali märkimise aluses kooskõlas otsusega EKP/2013/26.
   3.   Lõike 1 tähenduses hõlmavad EKP reservid ja reservidega võrdsustatud eraldised muu hulgas ka EKP üldreservfondi, ümberhindamiskontode seisud ja eraldised valuutakursi, intressimäära, krediidi, turuhinna ja kullahinna riski katmiseks.
   4.   Hiljemalt esimesel tööpäeval, mis järgneb EKP 2014. majandusaasta aastaaruande heakskiitmisele EKP nõukogu poolt, arvutab EKP Lietuvos bankase poolt lõike 1 alusel makstava summa ja edastab selle kohta Lietuvos bankasele kinnituse.
   5.   Teisel tööpäeval, mis järgneb EKP 2014. majandusaasta aruande heakskiitmisele EKP nõukogu poolt, teeb Lietuvos bankas kaks TARGET2 ülekannet ja maksab EKP-le:
   
               a)
            
            
               EKP-le lõike 4 alusel makstava summa, millest on lahutatud artikli 3 lõigetes 5 ja 7 sätestatud arvelduspäevadel artikli 4 lõikes 1 osutatud nõudele lisaks kantud mis tahes summa (ettemaks), ja
            
         
               b)
            
            
               EKP-le lõike 4 alusel makstavalt summalt perioodil 1. jaanuarist 2015 kuni maksepäevani kogunenud intressi.
            
         6.   Lõike 5 punkti b alusel kogunev intress arvutatakse iga päeva kohta, kasutades tegelikku 360-päevast arvutamise meetodit, kusjuures intressimäär võrdub Euroopa Keskpankade Süsteemi viimases põhilises refinantseerimistehingus kasutatud intressi piirmääraga.
   Artikkel 6
   Pädevus
   1.   EKP juhatus annab Lietuvos bankasele vajaduse korral juhiseid, et täpsustada ja rakendada käesoleva otsuse sätteid ning kujundada kohaseid meetmeid võimalike probleemide lahendamiseks.
   2.   EKP juhatuse poolt lõike 1 alusel antud juhisest tuleb viivitamata teatada EKP nõukogule ning EKP juhatus järgib võimalikku EKP nõukogu poolt selle kohta tehtavat otsust.
   Artikkel 7
   Lõppsäte
   Käesolev otsus jõustub 1. jaanuaril 2015.
   
      Frankfurt Maini ääres, 31. detsember 2014
      
         
            EKP president
         
         Mario DRAGHI
      
   
   
      (1)  Nõukogu 23. juuli 2014. aasta otsus 2014/509/EL euro kasutuselevõtu kohta Leedus 1. jaanuaril 2015 (ELT L 228, 31.7.2014, lk 29).
   
      (2)  Akt Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi ühinemistingimuste ja Euroopa Liidu aluslepingutesse tehtavate muudatuste kohta (ELT L 236, 23.9.2003, lk 33).
   
      (3)  29. augusti 2013. aasta otsus EKP/2013/30 Euroopa Keskpanga kapitali sissemaksmise kohta liikmesriikide, mille rahaühik on euro, keskpankade poolt (ELT L 16, 21.1.2014, lk 61).
   
      (4)  29. augusti 2013. aasta otsus EKP/2013/28 riikide keskpankade protsentuaalsete osade kohta Euroopa Keskpanga kapitali märkimise aluses (ELT L 16, 21.1.2014, lk 53).
   
      (5)  30. augusti 2013. aasta otsus EKP/2013/31 Euroopa Keskpanga kapitali sissemaksmise kohta euroalaväliste riikide keskpankade poolt (ELT L 16, 21.1.2014, lk 63).
   
      (6)  Vt joonealune märkus 4.
   
      (7)  21. juuni 2013. aasta otsus EKP/2013/17 riikide keskpankade protsentuaalsete osade kohta Euroopa Keskpanga kapitali märkimise aluses (ELT L 187, 6.7.2013, lk 15).
   
      (8)  29. augusti 2013. aasta otsus EKP/2013/26, millega kehtestatakse meetmed Euroopa Keskpanga akumuleeritud omakapitali sissemaksmiseks ja riikide keskpankade ülekantud välisvaluutareservidega samaväärsete nõuete korrigeerimiseks (ELT L 16, 21.1.2014, lk 47).
   
      (9)  Vastavalt 3. novembri 1998. aasta suunisele EKP/2000/15, mida on muudetud 16. novembri 2000. aasta suunisega välisvaluutareservide koostise, hindamise ja esialgse ülekandmise korra ning samaväärsete nõuete vääringu ja sellelt tasutava intressi kohta (EÜT L 336, 30.12.2000, lk 114).
   
      (10)  19. veebruari 2004. aasta otsus EKP/2004/2, millega võetakse vastu Euroopa Keskpanga kodukord (ELT L 80, 18.3.2004, lk 33).
   
      (11)  ELT C 64, 21.2.2015, lk 5.